FOTO: Balon klub Zagreb



> CEKAMO DA NAM SE HRVATSKA EKIPA JAVI

OD POČETKA ove godine diljem Europe planira se jedno vrlo posebno rušenje Guinessovog rekorda koje ćete sutra s početkom u šest sati ujutro moći pratiti uživo na Indexu. Naime, čak stotinu balonaških timova iz brojnih zemalja, uključujući i Hrvatsku, u petak će sudjelovati u najvećem preletu La Manchea svih vremena.



S proglašenjem zelenog svjetla balonaši su danas krenuli na odredište. Imaju samo 20 sati da sa svojim timom i balonima dođu do Dovera u Velikoj Britaniji. Tamo će prije zore pripremiti svoje balone, proći finalne upute s organizatorima i u cik zore pripremiti se za epski let preko engleskog kanala. Ako sve prođe kako treba, nekoliko sati kasnije svi bi trebali sigurno sletjeti na Francusko tlo. Tamo će ih, među ostalima, čekati i predstavnici Guinnessove knjige rekorda koji će usporediti sve 'GPS trackove' nakon čega slijedi tradicionalno otvaranje šampanjca i proslava.



Za ekspediciju se prijavilo više od 300 timova, a tek sto ih se kvalificiralo. Među njima je i Hrvatska reprezentacija u letenju balonima. Uz Hrvatsku, tu su još i Francuska, Njemačka, Švicarska, Španjolska, Belgija, Luksemburg, Austrija i, naravno, Velika Britanija iz koje dolazi najveći broj pilota.





Tekst se nastavlja ispod oglasa

Našu ekipu čeka najdulji put. Dio opreme već im je u Engleskoj, a iz Hrvatske će ponijeti samo svojeg 'Zagorca', balon u bojama Krapinsko Zagorske Županije.



Glavni pilot Igor Mikloušić kaže da je hrvatska ekipa 'transgeneracijski mix'.



„Pilot sam službeno ja, ali imam veliku čast i privilegiju da mi je kopilot mama, Marija Petrić Mikloušić, jedna od najboljih žena pilota u svijetu s neizmjernim iskustvom“, tumači za Index Mikloušić, koji je inače i evolucijski psiholog.



„U košari s nama bit će i naš dugogodišnji prijatelji i počasni predsjednik kluba Goeff Lescott koji nam je neizmjerno pomogao oko logistike u Engleskoj i bez koga bi ovu ekspediciju bilo teško organizirati. Apsolutno jednako važna također je i naša zemaljska posada koju čine Krešimir Končevski i Ronald Šutić bez kojih također ne bi bilo moguće ostvariti ovaj let. Ona ima izrazito važan zadatak praćenja i pronalaženja balona te davanja zemaljske podrške oko prognoze i navigacije“, dodaje.



Oprema za ekspediciju strogo je propisana – od veličine balona i broja spremnika s gorivom do prsluka za spašavanje, 'suhih odjela' i čamaca za spašavanje u slučaju da nešto pođe krivo ili da balon mora sletjeti u more.



„Tu se moramo zahvaliti prijateljima jedriličarima i Hrvatskoj gorskoj službi spašavanja koji su nam pomogli s ovim morskim djelom opreme koju mi letači inače nemamo“, kaže Mikloušić pa dodaje:



„Od 5. ožujka smo na čekanju i od tada nam kombi stoji spreman, natovaren s namirnicama, odjećom, instrumentima za letenje i, naravno, balonom. Na ekspediciju s nama ide naš 'Zagorec', balon Turističke Zajednice Krapinsko Zagorske Županije koji je odgovarao specifikacijama potrebnim za prelet. Tu smo zbilja zahvalni na podršci koju već godinama imamo od TZKZZ-a bez koje ovaj let ne bi bio ostvariv“.



Ovisni o vjetru; spašavanje sviju je nemoguće



Organizatori iz Engleske trenutno pomno prate vremensku prognozu, a čini se da bi sutra, u petak, mogao puhati idealan vjetar koji će balone prenijeti iz Dovera u Callais.



„Kako su baloni neupravljive letjelice, odnosno nemaju kormilo i pogon tako da mogu mijenjati visinu kako bi ulovili vjetrove koji im odgovaraju, na organizatorima je velika odgovornost da vrijeme bude savršeno. Mala promjena u smjeru ili brzini vjetra mogla bi značiti da baloni neće doći na vrijeme do kopna što bi bio ogroman problem, ne samo zbog toga što bi baloni nastradali, već i zbog toga što bi organiziranje tolikog broja spašavanja u tako kratkom vremenu koje imamo na raspolaganu u tom hladnom moru bilo gotovo nemoguće. Većina letova balonom danas ima funkciju uživanja u nadnaravnom osjećaju panoramskog lebdenja nad predivnim krajolicima, poput našeg Zagorja ili Istre. No ponekad se ipak, tu i tamo, jave ovakvi izazovi koji nas vrate do naših pustolovnih korijena, u priče Julesa Verna i putovanja oko svijeta u 80 dana. Mi ćemo se svim silama truditi da svima u Hrvatskoj pružimo priliku da budu u košari Zagorca. Prizori stotinu balona kako jure iznad najprometnijeg morskog prolaza, ploveći svega par metara iznad vrhova trajekata i tankera, vjerojatno će mnoge ostaviti bez daha. Želimo da budete tamo s nama na briefingu, na polijetanju, da se s nama dovikujete s drugim pilotima od kojih smo ponekad udaljeni svega par metara, da osjetite uzbuđenje koje nastaje kada više nećemo vidjeti kopno niti s jedne niti s druge strane, te da se s nama radujete kada spazimo mjesto za slijetanje i slavite oboren Guinnessov rekord“, poručio je Mikloušić.



Dakle, budite uz hrvatsku ekipu, uz Zagorca i uz prijenos koji će Index prenositi uživo! Ako ne možete od šest ujutro, uključite koji sat kasnije.



